**Κοινωνικά Δίκτυα**

|  |
| --- |
| Εθισμένοι στα κοινωνικά δίκτυα;Ο όρος κοινωνικά δίκτυα αποτελεί νεολογισμό: αποδίδει τον αγγλικό όρο «social media» και αναφέρεται σε **διαδικτυακές εφαρμογές** μέσα από τις οποίες άνθρωποι από όλο τον πλανήτη ανταλλάσσουν πληροφορίες, φωτογραφίες, βίντεο, δεδομένα της προσωπικής τους ζωής, συνομιλούν και εκφράζουν προσωπικές σκέψεις και συναισθήματα.  Υπάρχει ήδη ένας μεγάλος αριθμός μέσων κοινωνικής δικτύωσης, όπως είναι ενδεικτικά το Instagram, το Facebook, το Twitter, το Flickr κ.ά., που συνεχώς αυξάνεται, προσελκύοντας ολοένα και μεγαλύτερο αριθμό χρηστών. Ήδη, άλλωστε, **ο βαθμός διάδοσης και εδραίωσης των μέσων κοινωνικής δικτύωσης είναι εξαιρετικά μεγάλος,** καθώς η πλειονότητα των χρηστών του διαδικτύου, και ιδίως των ατόμων νεότερης ηλικίας, χρησιμοποιεί ή επισκέπτεται ένα ή περισσότερα μέσα κοινωνικής δικτύωσης σε σχεδόν καθημερινή βάση.  **Τα μέσα κοινωνικής δικτύωσης με το πλήθος δυνατοτήτων που προσφέρουν στους χρήστες έχουν αλλάξει δραστικά την έννοια της επικοινωνίας στη σύγχρονη εποχή, επηρεάζοντας σημαντικά, όχι μόνο τις διαπροσωπικές και επαγγελματικές σχέσεις, αλλά ακόμη και τις διακρατικές, αφού έχουν ενταχθεί πια στους τρόπους άσκησης της διπλωματίας.** |

**Θετικά στοιχεία των μέσων κοινωνικής δικτύωσης**

* Επιτρέπουν στους χρήστες να **ανταλλάσσουν σκέψεις και συναισθήματα**, να στηρίζουν και να στηρίζονται συναισθηματικά (αλληλουποστήριξη).
* **Καταργούν τις αποστάσεις στην επικοινωνία**, διευκολύνοντας τη διατήρηση της επαφής με φίλους ή συγγενείς που βρίσκονται μακριά.
* Δίνουν στους χρήστες τη δυνατότητα επικοινωνίας ακόμα και με άτομα που δεν γνωρίζουν προσωπικά, αλλά με τα οποία έχουν κοινά ενδιαφέροντα και παρόμοιες ανησυχίες. **Διευρύνουν έτσι τον κύκλο των ανθρώπων** με τους οποίους μπορεί κανείς να αναπτύσσει σχέσεις και τον ωθούν να καλλιεργεί και να αναπτύσσει τα ενδιαφέροντά του.
* Βοηθούν τα άτομα να **προωθήσουν την επαγγελματική δραστηριότητα** και τους επαγγελματικούς στόχους τους, να διευρύνουν τον κύκλο του κοινού τους και να επικοινωνούν με πιθανούς πελάτες ή συνεργάτες, είτε κινούνται στο χώρο του θεάματος και της πολιτικής (καλλιτέχνες, δημοσιογράφοι, πολιτικοί) είτε στο χώρο των επιχειρήσεων.
* Συνιστούν **μέσο και πεδίο ανταλλαγής απόψεων** μεταξύ των πολιτών, επιτρέπουν την **άσκηση κριτικής και τη συμμετοχή στο δημόσιο βίο**. Καθίστανται, έτσι, μέσα διάδοσης και προώθησης της σκέψης και του πνευματικού πολιτισμού σε παγκόσμιο επίπεδο, καθώς οι ιδέες και οι προβληματισμοί ενός μεμονωμένου ατόμου μπορούν να γίνουν κτήμα όλων μέσα σε λίγες στιγμές.
* Δίνουν τη δυνατότητα σε πολίτες **να οργανώσουν και να συντονίσουν δράσεις** προκειμένου να διαμαρτυρηθούν ή να εναντιωθούν σε μιαν απόφαση της κυβέρνησης που ζημιώνει το κοινωνικό σύνολο.
* Αποτελούν σημαντικό **φορέα ενημέρωσης**, αφού επιτρέπουν αφενός την αναμετάδοση ειδήσεων από επίσημα ειδησεογραφικά πρακτορεία κι αφετέρου επειδή επιτρέπουν στους ίδιους τους χρήστες να καταγράφουν και να μεταδίδουν πληροφορίες για γεγονότα που συμβαίνουν στην πόλη ή την περιοχή τους. Αν ληφθεί, μάλιστα, υπόψη πως πολύ συχνά η ενημέρωση είναι ελεγχόμενη, τότε η συμβολή των μέσων κοινωνικής δικτύωσης είναι καθοριστική για τη διαμόρφωση μιας πραγματικής εικόνας για διάφορες καταστάσεις και γεγονότα.
* Εισάγουν τους χρήστες σε έναν εντυπωσιακό κόσμο ψυχαγωγίας, στον οποίο έργα τέχνης (μουσική, βίντεο, φωτογραφία, ζωγραφική), βιβλία, προσωπικές δημιουργίες, παιχνίδια και εφαρμογές είναι προσιτά και άμεσα διαθέσιμα, χωρίς κόστος.

**Αρνητικά στοιχεία των μέσων κοινωνικής δικτύωσης**

* Λειτουργούν ως υποκατάστατα της πραγματικής επικοινωνίας, αντί να χρησιμοποιούνται επικουρικά σε αυτήν, και επιτείνουν τη μοναξιά και την αποξένωση των ανθρώπων, καθώς απουσιάζει η αμεσότητα, η ζωντανή αλληλεπίδραση, η ζεστασιά της δια ζώσης επαφής (βλέμμα, κινήσεις, χειρονομίες, μορφασμοί…)
* Οι χρήστες συχνά παρουσιάζουν μια ωραιοποιημένη ή επιθυμητή εκδοχή του εαυτού τους. Δημιουργούνται, έτσι, σχέσεις επικοινωνίας οι οποίες στηρίζονται σε εικονικές, κατασκευασμένες ταυτότητες.
* Οδηγεί σε εθισμό τους χρήστες, οι οποίοι βυθίζονται στη γοητεία της οθόνης, ξεχνώντας να ζήσουν. Συνέπεια αυτού του εθισμού είναι η παραμέληση τόσο των πραγματικών σχέσεων που ήδη έχουν όσο και η απουσία μέριμνας για τη δημιουργία νέων γνωριμιών στην πραγματική τους ζωή.
* Το άτομο περιορίζεται στις διαδικτυακές του «φιλίες» και διατηρεί μια ψευδαίσθηση κοινωνικότητας, η οποία όμως δεν ανταποκρίνεται στην πραγματικότητα αφού οι φίλοι αυτοί υπάρχουν και κινούνται σ’ έναν εικονικό κόσμο. Η αληθινή φιλία που μπορεί να δημιουργηθεί μέσα από τις κοινές εμπειρίες και τα κοινά βιώματα, υποκαθίσταται από μια εικονική φιλία, η οποία βασίζεται σ’ ένα σαθρό υπόβαθρο απλής ανταλλαγής αρχείων.
* Εγκυμονεί κινδύνους για τους χρήστες καθώς βρίσκονται συχνά εκτεθειμένοι σε φαινόμενα παρενόχλησης, εκφοβισμού και εξαπάτησης από κακόβουλα άτομα που κρύβονται πίσω από την ανωνυμία ή τη δυνατότητα πλαστογραφίας που δίνουν τα μέσα αυτά.
* Ελλοχεύει, επίσης, ο κίνδυνος αξιοποίησης ή υποκλοπής προσωπικών δεδομένων των χρηστών, που μπορούν να επιτρέψουν την οικονομική ή άλλη εκμετάλλευση τους.
* Εκθέτει τους χρήστες σε υλικό που δεν είναι ασφαλές (π.χ. βίαιο, πορνογραφικό, προπαγανδιστικό, ρατσιστικό, κ.λπ.)

**Προτάσεις για ασφαλέστερη αξιοποίηση των μέσων κοινωνικής δικτύωσης**

1. **Η διαμόρφωση συνετής στάσης του χρήστη, ο οποίος θα πρέπει**

* να προφυλάσσει τα προσωπικά του δεδομένα και να μη δημοσιεύει αλόγιστα στοιχεία της προσωπικής του ζωής
* να ενημερώνεται για την ασφαλή πλοήγηση στο διαδίκτυο και για τους τρόπους προστασίας του από απειλές και κακόβουλο λογισμικό
* να μεριμνά για τη διατήρηση υγιών κοινωνικών σχέσεων και να αντιμετωπίζει τα κοινωνικά δίκτυα ως επικουρικό τρόπο επικοινωνίας

1. **Η προετοιμασία του εφήβου για τον κόσμο των κοινωνικών δικτύων από τους γονείς**

* να εξηγούν στους ανήλικους τους κινδύνους του διαδικτυακού κόσμου
* να θέτουν όρια στην πρόσβαση των ανηλίκων στο διαδίκτυο και στην υπερβολική έκθεση στα κοινωνικά δίκτυα
* να μεριμνούν για την ασφαλή πλοήγησή τους στο διαδίκτυο (πχ. μέσω λογισμικών ηλεκτρονικής προστασίας και ασφαλούς πλοήγησης)
* να ενθαρρύνουν την υγιή κοινωνικότητα των νέων και την ανάπτυξη πολύπλευρων ενδιαφερόντων

1. **Η προστασία του χρήστη από την πλευρά της Πολιτείας**

* να υλοποιεί προγράμματα ενημέρωσης και ευαισθητοποίησης για την ασφαλή πλοήγηση στο δίκτυο
* να συγκροτεί μηχανισμούς για την καταπολέμηση του ηλεκτρονικού εγκλήματος και την προστασία των ανηλίκων

